**OBRAZLOŽENJE**

**Prijedloga Odluke o izmjenama Odluke o povjeravanju obavljanja komunalne djelatnosti usluge elektroničke komunikacijske mreže i/ili vodova,**

 **infrastrukture i povezane opreme Grada Zagreba**

**I. PRAVNI TEMELJ ZA DONOŠENJE ODLUKE**

Pravni temelj za donošenje Odluke o izmjenama Odluke o povjeravanju obavljanja komunalne djelatnosti usluge elektroničke komunikacijske mreže i/ili vodova, infrastrukture i povezane opreme Grada Zagreba je članak 34. stavak 1. Zakona o komunalnom gospodarstvu (Narodne novine Narodne novine 68/18, 110/18 – Odluka Ustavnog suda Republike Hrvatske, 32/20 i 145/24) kojim je propisano da trgovačko društvo obavlja komunalne djelatnosti na temelju odluke o povjeravanju obavljanja komunalne djelatnosti koju donosi predstavničko tijelo jedinice lokalne samouprave te članak 41. točka 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 - pročišćeni tekst i 16/22) kojim je propisano da Gradska skupština Grada Zagreba donosi odluke i druge opće akte kojima uređuje pitanja iz samoupravnog djelokruga Grada Zagreba.

**II. OCJENA STANJA, OSNOVNA PITANJA KOJA TREBA UREDITI I SVRHA KOJA SE ŽELI POSTIĆI UREĐIVANJEM ODNOSA NA PREDLOŽENI NAČIN**

Zakonom o komunalnom gospodarstvu člankom 33. stavkom 1. točkom 1. propisano je da komunalne djelatnosti može obavljati trgovačko društvo koje osniva jedinica lokalne samouprave ili više jedinica lokalne samouprave zajedno, a člankom 34. stavkom 1. propisano je da trgovačko društvo obavlja komunalne djelatnosti na temelju odluke o povjeravanju obavljanja komunalne djelatnosti koju donosi predstavničko tijelo jedinice lokalne samouprave.

Ovim prijedlogom odluke usklađuje se komunalna djelatnost sa Zakonom o elektroničkim komunikacijama (Narodne novine 76/22 i 14/24) tako da se ista definira kao kabelska kanalizacija budući da je komunalna djelatnost bila pojmovno preširoko određena u odnosu na poslove koje obavlja Zagrebački holding d.o.o., Podružnica Zagrebački digitalni grad kao komunalnu djelatnost.

Grad Zagreb i Podružnica Zagrebački digitalni grad sukladno Odluci o povjeravanju obavljanja komunalne djelatnosti usluge elektroničke komunikacijske mreže i/ili vodova, infrastrukture i povezane opreme Grada Zagreba (22/20) nisu sklopili ugovor o povjeravanju obavljanja komunalne djelatnosti usluge elektroničke komunikacijske mreže i/ili vodova, infrastrukture i povezane opreme Grada Zagreba te će se ugovor sklopiti stupanjem na snagu ove Odluke i Odluke o izmjenama i dopunama Odluke o određivanju djelatnosti koje se smatraju komunalnim djelatnostima.

Elektronička komunikacijska mreža je u članku 5. stavku 1. točki 10. Zakona o elektroničkim komunikacijama (Narodne novine 76/22 i 14/24) određena kao prijenosni sustavi koji se temelje na stalnoj infrastrukturi ili centraliziranom upravljačkom kapacitetu i ako je primjenjivo, oprema za prospajanje (komutaciju) ili usmjeravanje i druga sredstva, uključujući dijelove mreže koji nisu aktivni, a koji omogućuju prijenos signala žičnim, radijskim, svjetlosnim ili drugim elektromagnetskim sustavom, što obuhvaća satelitske mreže, nepokretne zemaljske mreže (s prospajanjem kanala i prospajanjem paketa, uključujući internet), zemaljske mreže pokretnih komunikacija, elektroenergetske kabelske sustave u mjeri u kojoj se upotrebljavaju za prijenos signala, radiodifuzijske mreže i mreže kabelske televizije, bez obzira na vrstu podataka koji se prenose.

Nadalje elektronička komunikacijska infrastruktura i druga povezana oprema sukladno Zakonu o elektroničkim komunikacijama određena je kao fizička infrastruktura, povezane usluge i druga oprema ili sastavnice povezane s elektroničkom komunikacijskom mrežom ili elektroničkom komunikacijskom uslugom, koje omogućuju ili podržavaju pružanje usluga putem te mreže ili usluge, ili imaju takvu mogućnost, a obuhvaćaju zgrade ili ulaze u zgrade, žične instalacije unutar zgrada, antene, antenske stupove, antenske prihvate, tornjeve i druge potporne građevine, kabelsku kanalizaciju, cijevi, zdence i ulične ormare, bežične pristupne točke kratkog dometa te sustave uvjetovanog pristupa i elektroničke programske vodiče.

U smislu Zakona o elektroničkim komunikacijama i Pravilnika o tehničkim uvjetima za kabelsku kanalizaciju (Narodne novine 139/23) donesenog na temelju tog Zakona, kabelska kanalizacija je dio elektroničke komunikacijske infrastrukture koja se sastoji od mreže podzemnih cijevi od pogodnog materijala, kabelskih zdenaca i kabelskih galerija, koja služi za postavljanje i zaštitu elektroničkih komunikacijskih kabela.

U skladu s odredbama Zakona o pravu na pristup informacijama (Narodne novine 25/13, 85/15 i 69/22) o Nacrtu prijedloga Odluke o izmjenama Odluke o povjeravanju obavljanja komunalne djelatnosti usluge elektroničke komunikacijske mreže i/ili vodova, infrastrukture i povezane opreme Grada Zagreba provodi se savjetovanje s javnošću.

**III. SREDSTVA ZA PROVOĐENJE ODLUKE**

Za provođenje ove odluke osigurana su sredstva u Proračunu Grada Zagreba za 2025. i projekcijama za 2026. i 2027. godinu.

**IV. OBRAZLOŽENJE ODREDABA PRIJEDLOGA ODLUKE**

**Člankom 1.** u naslovu i cijelom tekstu odluke riječi: „elektroničke komunikacijske mreže i/ili vodova, infrastrukture i povezane opreme Grada Zagreba“ zamjenjuju se riječima: „kabelske kanalizacije“.

**Člankom 2.** propisuje se da odluka stupa na snagu osmoga dana od dana objave u Službenom glasniku Grada Zagreba, sukladno članku 119. stavku 2. Poslovnika Gradske skupštine Grada Zagreba (Službeni glasnik Grada Zagreba 15/23), kojim je propisano da odluke i drugi opći akti stupaju na snagu najranije osmoga dana od dana objave.